
	ПРОЦЕДУРА
за организиране на обучение от разстояние в електронна среда
по заповед на министъра на образованието и науката 

І. Нормативни и административни основания:
1. Чл. 115а, ал. 1 от Закона за предучилищното и училищното образование.
2. Раздел ІІІ - Обучение от разстояние в електронна среда от Наредба № 10/01.09.2016 г. за организация на дейностите в училищното образование.
3. Наредба за приобщаващото образование.
4. Заповеди на министъра на здравеопазването и на министъра на образованието и науката.

ІІ. Характеристика (случаи, в които е приложимо) 
Когато поради извънредни обстоятелства присъственият образователен процес в училището е преустановен, както и в случаите по чл. 105, ал. 1, 3 и 5*, с изключение на обявяването на ден за честване на празника на общината, след заповед на министъра на образованието и науката обучението на учениците, записани в дневна, вечерна, задочна, индивидуална и комбинирана форма на обучение и в дуална система на обучение, се осъществява, доколкото и ако е възможно, от разстояние в електронна среда чрез използване на средствата на информационните и комуникационните технологии.

	Закон за предучилищното и училищното образование
*Чл. 105. (1) Учебни дни може да се определят за неучебни или неучебни дни - за учебни, със заповед на министъра на образованието и науката.
…
(3) В случай на извънредни или непредвидени обстоятелства или за деня на честване на празника на общината кметът на общината след уведомяване на началника на регионалното управление на образованието може да обявява до три учебни дни за неучебни в една учебна година за училища на територията на общината.
…
(5) Неучебни са и дните, в които образователният процес в училището е временно преустановен по задължително предписание на компетентен орган, определен с нормативен акт.


           Както е видно от горното, в нормативната уредба е предвидено, че определени извънредни или непредвидени обстоятелства могат да наложат присъственият образователен процес да бъде преустановен за цялото училище, училищата в определена община или област, както и в цялата страна. 
Когато са създадени необходимите условия за обучение от разстояние в електронна среда, дните се водят като учебни дни.
	При постоянно нарастващ или голям брой на ученици и учители, заразоносители и/или карантирани, директорите на училища могат да отправят мотивирани предложения до министъра на образованието и науката за преминаване към ОРЕС за определен период, при условията на чл. 115а, ал. 1, т. ЗПУО, ако в училището са създадени условия за това. 
ІІІ. Технология на организацията на ОРЕС 
 	В посочените по-горе случаи след заповед на министъра на образованието и науката обучението на учениците, записани в дневна, вечерна, задочна, индивидуална и комбинирана форма на обучение и в дуална система на обучение, се осъществява, доколкото и ако е възможно, от разстояние в електронна среда чрез използване на средствата на информационните и комуникационните технологии. 
Заповед на министъра на образованието и науката, без инициатива от страна на образователните институции, може да бъде издадена при наличие на общи основания за това (напр. след заповед на министъра на здравеопазването или в други случаи). 
Възможен вариант е заповедта на министъра на образованието и науката да бъде издадена и по мотивирано предложение на директор на определено училище за превключване към ОРЕС. Предложение може да се прави само за училище, което попада в област в червена или оранжева зона съгласно критерии на Министерство на здравеопазването за усложнена епидемична обстановка.
Решението за предложението се приема от педагогическия съвет, съгласува се с обществения съвет, като се вземат предвид нагласите на преобладаващата част от родителите на учениците в училището. За взетото решение се уведомява съответното регионално управление по образованието. 
До решение за предложение може да се стигне и по препоръка съответната регионална здравна инспекция и/или на областния координационен щаб. 
Срокът за преминаване към обучение от разстояние в електронна среда следва да е съобразен с епидемичната обстановка и с утвърдената от регионалната здравна инспекция практика в такива случаи, да отчита, че присъственото обучение е приоритетно за постигане на заложените образователни цели и социализацията на учениците и да не превишава 10 учебни дни. При необходимост към посочената по-горе процедура може да се пристъпи повторно при същите условия.

ІV. Финансово осигуряване 
Не се изискват допълнителни разходи/трансфери/други плащания при прилагане на цитираните разпоредби, тъй като необходимите средства за провеждане на обучението се осигуряват от училищния бюджет.  

V. Прекратяване на ОРЕС
С изтичане на срока съгласно заповедта на министъра на образованието и науката, за който е разпоредено преустановяване на присъствения образователен процес

VІ. Документ
         Мотивирано предложение до министъра на образованието и науката за превключване към обучение от разстояние в електронна среда в училището.

